ሕገ መንግስቱ በአንቀፅ 29 ማንኛውም ሰው ያለ ማንም ጣልቃ ገብነት የመሰለውን አመለካከት የመያዝ መብት እንዳለው፤ እንዲሁም ማንኛውም ሰው ያለማንም ጣልቃ ገብነት ሀሳቡን የመግለፅ ነፃነት እንዳለውይደነግጋል። ይህም ነፃነት በአገር ውስጥም ሆነ ከአገር ውጭ ወሰን ሳይደረግበት በቃልም ሆነ በጽሐፍ ወይም በህትመት፣ በሥነ-ጥበብ መልክ ወይም በመረጠው በማንኛውም የማሰራጫ ዘዴ ማንኛውንም ዓይነት መረጃና ሀሳብ የመሰብሰብ፣ የመቀበልና የማሰራጨት ነፃነቶችን ያካትታል። በተጨማሪም ሕገ መንግስቱ የኘሬስና የሌሎች መገናኛ ብዘሃንን በተመለከተ ቅድሚያ ምርመራን የሚከለክል ከመሆኑም ባሻገር፤ የህዝብን ጥቅም የሚመለከት መረጃ የማግኘት ዕድልን በተመለከተ ጥበቃ ያደርጋል። እንዲሁም የሥነ-ጥበብ ፈጠራ ነፃነት በሕገ መንግስቱ ተረጋግጧል። ተያይዞም ሕገ መንግስቱ ማንኛውም ዜጋ እነዚህን መብቶቹን የጦርነት እንቅስቃሴዎችን ለማድረግና የሰብዓዊ ክብርን የሚነኩ የአደባባይ መግለጫዎች በመስጠት መጠቀም እንደማይችል ገደብ አስቀምጧል። በተጨማሪም አገራችን መብቱን ለማስከበር የሚያስችሉ የተለያዩ አለም አቀፍ ስምምነቶች ፈርማ የተቀበለች ሲሆን መብቱን ከማስጠበቅ አኳያ ተቋማት በማደራጀት የተለያዩ ስራዎች ተከናዉኗል።
